### NN 36/2024 (25.3.2024.), Odluka Ustavnog suda Republike Hrvatske broj: U-IIIA-5965/2022 od 15. veljače 2024.

Ustavni sud Republike Hrvatske

583

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća, te suci Mato Arlović, Snježana Bagić, Davorin Mlakar, Rajko Mlinarić i Miroslav Šumanović, članovi Vijeća, odlučujući o ustavnoj tužbi koju je podnio Miro Stolić iz Splita, na sjednici održanoj 15. veljače 2024. jednoglasno je donio

ODLUKU

I. Ustavna tužba se usvaja.

II. Visoki kazneni sud Republike Hrvatske dužan je donijeti odluku u predmetu koji se vodi pred tim sudom pod brojem I Kž-284/2023 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Miri Stoliću iz Splita, Poljana Grgura Ninskog 9, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 4.590,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Miro Stolić iz Splita (u daljnjem tekstu: podnositelj), podnio je 18. listopada 2022. ustavnu tužbu smatrajući da mu je zbog dugotrajnosti postupka koji se vodi pred Županijskim sudom u Splitu pod brojem K-80/2005 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka pribavljeni su spisi Županijskog suda u Splitu broj: K-80/2005 i Su-Kzp I-5/2022 i Visokog kaznenog suda Republike Hrvatske broj: I Kž-284/2023.

II. PREGLED RADNJI U POSTUPKU

3. Županijsko državno odvjetništvo (u daljnjem tekstu: ŽDO) u Splitu podigno je 27. lipnja 2005. optužnicu broj: K-DO-23/04 protiv devet okrivljenika, između ostalih protiv podnositelja, kojom je podnositelju stavljeno na teret počinjenje kaznenog djela protiv sigurnosti platnog prometa – zlouporabom ovlasti u gospodarskom poslovanju iz članka 292. stavaka 1. i 2. Kaznenog zakona (»Narodne novine« broj 110/97., 27/98. – ispravak, 50/00. – odluka USRH broj: U-I-241/2000, 129/00., 51/01., 111/03., 190/03. – odluka USRH broj: U-I-2566/2003 i dr., 105/04., 84/05. – ispravak, 71/06., 110/07., 152/08., 57/11., 77/11. – odluka USRH broj: U-I-1162/2008 i 143/12. – članak 36. Zakona o pravnim posljedicama osude, kaznenoj evidenciji i rehabilitaciji; u daljnjem tekstu: KZ/97).

Protiv navedene optužnice podnositelj je 25. kolovoza 2005. izjavio prigovor.

Rješenjem Županijskog suda u Splitu broj: Kv-507/05 od 26. studenoga 2005. vraćena je optužnica ŽDO u Splitu radi ispravljanja nedostataka u roku od tri dana.

ŽDO u Splitu vratio je 6. prosinca 2005. optužnicu sa otklonjenim nedostacima.

Rješenjem Županijskog suda u Splitu broj: Kv-863/05 od 17. veljače 2006. odbijeni su prigovori okrivljenika protiv optužnice kao neosnovani.

Podneskom od 13. travnja 2007. podnositelj je požurio zakazivanje rasprave u predmetu.

Podneskom od 13. kolovoza 2009. I. okrivljenik je predložio spajanje postupka K-80/2005 koji se vodi pred Županijskim sudom u Splitu sa postupkom Općinskog kaznenog suda u Zagrebu broj: Ko-883/07 i Općinskog suda u Splitu broj: IK-1083/04.

Rješenjem Županijskog suda u Splitu broj: Kv-541/09 od 20. listopada 2009. spis broj: K-68/07 pripojen je spisu broj: K-80/2005.

Rješenjem Županijskog suda u Splitu broj: Kv-542/09 od 28. listopada 2009. odbijen je prijedlog I. okrivljenika za spajanje postupaka.

Podneskom od 2. studenoga 2009. podnositelj je dostavio nove dokaze u spis.

Uredovnom bilješkom predsjednika Županijskog suda u Splitu od 20. studenoga 2009. utvrđeno je da je I. okrivljenik nedostupan te da nema uvjeta za zakazivanje rasprave.

II. okrivljenik je podneskom od 4. prosinca 2009. predložio da sud donese odluku o suđenju u odsutnosti u odnosu na I. okrivljenika i zakaže rasprave.

Rješenjem Županijskog suda u Splitu broj: Kv-80/05 od 12. siječnja 2010. odbijen je prijedlog II. okrivljenika.

II. okrivljenik je protiv navedenog rješenja 28. siječnja 2010. izjavio žalbu.

Rješenjem Vrhovnog suda Republike Hrvatske broj: I Kž 112/10-5 od 10. ožujka 2010. prihvaćena je žalba II. okrivljenika, preinačeno je pobijano prvostupanjsko rješenje od 12. siječnja 2010. i odlučeno je da će se I. okrivljeniku suditi u odsutnosti.

Glavna rasprava održana je 25. siječnja 2011.

Iduće rasprave održane su 14. travnja 2011., 6. lipnja 2011., 7. lipnja 2011., 15. srpnja 2011., 15. rujna 2011. i 16. rujna 2011.

Nalogom od 21. listopada 2011. glavna rasprava zakazana za 27. listopada 2011. odgođena je na neodređeno vrijeme zbog operativnog zahvata II. okrivljenika.

Podnescima od 17. studenoga 2011., 18. siječnja 2012. i 25. svibnja 2012. II. okrivljenik je dostavio medicinsku dokumentaciju.

Nalogom od 3. srpnja 2012. određeno je sudsko medicinsko vještačenje II. okrivljenika.

Vještak je 24. srpnja 2012. dostavio svoj nalaz i mišljenje u kojem je utvrdio da II. okrivljenik nije raspravno sposoban.

Rješenjem Županijskog suda u Splitu broj: K-80/05 od 27. srpnja 2012. razdvojen je postupak u odnosu na II. okrivljenika.

Iduće rasprave održane su 19. studenoga 2013., 17. siječnja 2014., 25. ožujka 2014., 26. ožujka 2014., 23. svibnja 2014., 9. rujna 2014. i 29. rujna 2014.

Nalogom od 29. rujna 2014. određena je nadopuna financijsko-knjigovodstvenog vještačenja.

Vještak je 13. listopada 2014. dostavio nadopunu financijsko-knjigovodstvenog vještačenja.

Iduće rasprave održane su 19. studenoga 2014. i 20. studenoga 2014.

Rasprava zakazana za 11. veljače 2015. odgođena je zbog bolesti XII. okrivljenika.

Iduće rasprave održane su 11. lipnja 2015. i 18. rujna 2015.

Nalogom od 23. listopada 2015. određeno je grafološko vještačenje.

Rasprava zakazana za 13. studenoga 2015. odgođena je zbog bolesti IV. okrivljenika.

Vještak je 9. prosinca 2015. dostavio nalaz i mišljenje.

Iduće rasprava održana je 25. siječnja 2016.

Rasprave zakazane za 18., 19., 20., 21. i 22. travnja 2016. odgođene su na neodređeno vrijeme zbog bolesti predsjednice vijeća.

Podneskom od 22. veljače 2017. ŽDO u Splitu zatražio je zakazivanje rasprave.

Nalogom od 18. travnja 2017. rasprava zakazana za 19. travnja 2017. odgođena je zbog neuredne dostave poziva.

Pripremno ročište održano je 14. srpnja 2017.

Iduće rasprave održane su 12. listopada 2017., 13. listopada 2017., 12. siječnja 2018., 1. ožujka 2018., 3. svibnja 2018., 5. srpnja 2018. i 25. travnja 2019.

Rasprave zakazane za 4., 5. i 6. lipnja 2019. odgođene su zbog spriječenosti branitelja XI. okrivljenika.

Iduća rasprava održana je 22. ožujka 2022.

Podneskom od 4. svibnja 2022. ŽDO u Splitu je precizirao činjenični opis, pravni opis i kvalifikaciju kaznenih djela.

Iduće rasprave održane su 17. svibnja 2022., 31. svibnja 2022. i 30. lipnja 2022.

Nalogom od 4. srpnja 2022. određeno je provođenje vještačenja za VIII. okrivljenicu.

Vještak je dostavio nalaz i mišljenje 20. srpnja 2022. u kojem je utvrdio da je VIII. okrivljenica sposobna pristupiti na glavnu raspravu.

Iduća rasprava održana je 29. rujna 2022.

Podneskom od 30. rujna 2022. ŽDO u Splitu je uredio optužnicu.

Iduće rasprave održane su 10. listopada 2022. i 11. listopada 2022.

Podnositelj je 17. listopada 2022. podnio zahtjev za zaštitu prava na suđenje u razumnom roku.

Iduća rasprava održana je 21. listopada 2022.

Podneskom od 2. studenoga 2022. ŽDO u Splitu je precizirao optužnicu.

Nalogom od 11. studenoga 2022. određena je dopuna knjigovodstveno financijskog vještačenja.

Vještak je dostavio dopunu 30. studenoga 2022.

Iduće rasprave održane su 8. prosinca 2022., 9. prosinca 2022. i 12. prosinca 2022.

Presudom Županijskog suda u Splitu broj: K-80/2005 od 16. prosinca 2022. podnositelj je oslobođen optužbe da je počinio kazneno djelo protiv sigurnosti platnog prometa ili poslovanja – pomaganjem na zlouporabu ovlasti u gospodarskom poslovanju iz članka 292. stavaka 1. i 2., u vezi sa člankom 38. KZ-a/97.

Rješenjem Županijskog suda u Splitu broj: Su-Kzp I-5/2022 od 31. siječnja 2023. odbijen je zahtjev podnositelja za zaštitu prava na suđenje u razumnom roku.

ŽDO u Splitu je 27. travnja 2023. podnio žalbu protiv prvostupanjske presude.

Podnositelj je 4. svibnja 2023. podnio odgovor na žalbu.

V. okrivljenik je 5. svibnja 2023. podnio odgovor na žalbu.

IX. okrivljenik je 8. svibnja 2023. podnio žalbu protiv prvostupanjske presude.

IV. okrivljenik je 8. svibnja 2023. podnio žalbu protiv prvostupanjske presude.

I. okrivljenik je 10. svibnja 2023. podnio žalbu protiv prvostupanjske presude.

IX. okrivljenik je 12. svibnja 2023. podnio odgovor na žalbu.

X. okrivljenik je 12. svibnja 2023. podnio odgovor na žalbu.

II. okrivljenica je 12. svibnja 2023. podnijela odgovor na žalbu.

VIII. okrivljenica je 15. svibnja 2023. podnijela odgovor na žalbu.

Predmet je dostavljen Visokom kaznenom sudu na odlučivanje 19. srpnja 2023. te je zaprimljen pod brojem: I Kž-284/2023.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22., u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. Budući da je u trenutku podnošenja ustavne tužbe podnositelj koristio pravna sredstva koja su mu bila na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

6. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i mjerodavnih tijela, te važnost predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositelja od dana podizanja optužnice (27. lipnja 2005.) do dana donošenja ove odluke (razmatrano razdoblje).

1) Duljina sudskog postupka

7. U trenutku donošenja odluke Ustavnog suda u ovom ustavnosudskom predmetu kazneni postupak nije dovršen i vodi se pred Visokim kaznenim sudom pod brojem: I Kž-284/2023.

Ustavni sud utvrđuje da kazneni postupak u konkretnom slučaju od dana kada je podignuta optužnica (27. lipnja 2005.) do donošenja ove odluke (15. veljače 2024.) traje ukupno osamnaest (18) godina, sedam (7) mjeseci i devetnaest (19) dana.

2) Složenost sudskog predmeta

8. Ustavni sud utvrđuje da se u konkretnom slučaju radi o složenom predmetu.

3) Postupanje nadležnih sudova

9. Valja ukazati na neaktivnost Županijskog suda u Splitu koja je doprinijela duljini ovog postupka.

Od dana kada je podnositelj izjavio prigovor protiv optužnice (25. kolovoza 2005.) do dana kada je rješenjem Županijskog suda u Splitu odlučeno o njegovom prigovoru (17. veljače 2006.) prošlo je preko pet mjeseci.

Od podizanja optužnice (27. lipnja 2005.) do održavanja glavne rasprave (25. siječnja 2011.) prošlo je pet godina i skoro sedam mjeseci.

Nadalje, od 27. srpnja 2012. kada je postupak razdvojen u odnosu na II. okrivljenika jer nije raspravno sposoban do održavanja glavne rasprave 19. studenoga 2013. prošlo je godinu dana i tri mjeseca.

Od održavanja rasprave 20. studenoga 2014. do iduće rasprave (11. lipnja 2015.) prošlo je preko šest mjeseci.

Između rasprave održane 25. siječnja 2016. i pripremnog ročišta održanog 14. srpnja 2017. prošlo je godinu dana i četiri mjeseca, a između rasprave održane 5. srpnja 2018. i 25. travnja 2019. devet mjeseci.

Iduća rasprava održana je 22. ožujka 2022., protekom skoro tri godine.

Prvostupanjska presuda donesena je 16. prosinca 2022., sedamnaest godina i pet mjeseci od podizanja optužnice (27. lipnja 2005.).

4) Ponašanje podnositelja ustavne tužbe

10. Ustavni sud utvrđuje da podnositelj u razmatranom razdoblju nije pridonio duljini trajanja postupka.

VI. OCJENA USTAVNOG SUDA

11. U konkretnom slučaju riječ je o postupku koji je traje preko osamnaest godina. Imajući u vidu ukupno trajanje postupka, doprinos Županijskog suda u Splitu trajanju postupka te posebice činjenicu da postupak nije okončan, Ustavni sud ocjenjuje da je povrijeđeno pravo podnositelja da sud u razumnom roku odluči o njegovim pravima i obvezama, koje je pravo zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

12. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Visokog kaznenog suda dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

13. Sukladno članku 63. stavku 3. Ustavnog zakona donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj. U konkretnom slučaju uzeo je u obzir da postupak još nije okončan.

14. Odluka o objavi temelji se na članku 29. Ustavnog zakona (točka V. izreke).

Broj: U-IIIA-5965/2022

Zagreb, 15. veljače 2024.

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.